**200 cserkész mérte össze rátermettségét a kassai Bakancspróbán**

**Kassa.** Közel 200 cserkész gyűlt össze Kassán, hogy megmérettesék magukat a 2025-ös Bakancspróbán, május 16-18 között. A Bakancspróba a Szlovákiai Magyar Cserkészszövetség akadályversenye, melyen egy túra során különbötő feladatokat kell teljesíteni a résztvevőknek. Így a cserkészek számot adhatnak cserkésztudásukról és gyakorlati ismereteikről. A verseny különlegessége, hogy a Bakancspróbán, az Országos Métabajnoksággal ellentétben, nem csapatonként, hanem őrsökben, kisebb csoportokban indulnak a cserkészek. Így egy cserkészcsapat akár több őrssel is versenybe szállhat a győzelemért.

Az idei évben a kassai 17.számú II. Rákóczi Ferenc cserkészcsapat vállalta a Bakancspróba megszervezését. Nagy segítségükre voltak a Szlovákiai Magyar Cserkészszövetség frissen végzett segédtisztjei, akik szintén kivették a részüket a verseny megtervezésében. A verseny keretmeséjét Jules Verne: 80 nap alatt a Föld körül című regénye ihlette. Így a túra során különböző országokba látogathattak el a cserkészek és az adott országhoz kapcsolódó feladatokat kellett megoldaniuk: sátorállítás Mongóliában, állatnyomok felismerése Ausztráliában, tűzgyújtás Hawaii-on. A szervezők fontosnak tartották, hogy ne csak a Kassa környékén található erdőket, hanem a város nevezetességeit is megismerhessék a résztvevő cserkészek, így a verseny útvonala Kassa belvárosát is érintette. De persze nem csak a versenyzésé volt a főszerep, a kassai szervezők több színes programmal is készültek.

A résztvevő őrsök igyekeztek a legjobb tudásuk szerint teljesíteni a feladatokat. A verseny végig kiélezett volt, sok esetben egy-egy pont döntött győzelemről. Kölök kategóriában Pozsony csapata hozta el az első helyet, de Egyházfa és Kürt is dobogós helyen végzett. A Suhanc kategória győztese Fülek lett, a második helyet Észak-Komárom, a harmadikat a pozsonyi és az egyházfai cserkészek közös őrse szerezte meg. Így a pozsonyi és az egyházfai cserkészeknek mindkét kategóriában sikerült helyezést elérniük.

A 2025-ös Bakancspróba eredménye a következőképpen alakult:

**Kölök kategória (10-14 éves korosztáy):**

**1.hely:** Hűséges hiúzok őrs (Pozsony)

**2.hely:** Legjobb spártai dínó őrs (Egyházfa)

**3.hely:** Frappáns flamingó őrs (Kürt)

**Suhanc kategória (15-19 éves korosztály):**

**1.hely:** Gengszter gaviálok őrs (Fülek)

**2.hely:** Vonat után futók őrs (Észak-Komárom)

**3.hely:** Hűséges hiúzok, Pí (3,14) és a Liliom őrsök (Pozsony+Egyházfa)

Fotók: szmcs-press

A Szlovákiai Magyar Cserkészszövetségről

A Szlovákiai Magyar Cserkészszövetség 1990. március 11-én alakult újjá, jelenleg 1554 taggal és 32 aktív cserkészcsapattal működik. Az elmúlt több mint három évtized alatt Szlovákia legnagyobb magyar gyermek- és ifjúságnevelő szervezetévé vált. Heti szinten, önkéntes alapon foglalkozik gyermekekkel és fiatalokkal. Országszerte szervez táborokat, programokat és képzéseket, amelyek célja a közösségépítés és a fiatalok sokoldalú fejlesztése. Csapatai havonta több száz gyermek számára nyújtanak lehetőséget a játszva fejlődés örömére.

Sajtókapcsolat:

Török Sára

kommunikációs vezető

E-mail: press@szmcs.sk

Telefon: +421 944 232 428

A rendezvény támogatója a Magyar Kormány - Miniszterelnökség Nemzetpolitikai Államtitkàrsága és a

Szlovák Köztársaság Oktatásügyi, Tudományos és Sportügyi Minisztériuma volt.



